Fecko, Martin, poslanec NR SR (2015-05-13):
Ďakujem pekne. Pán predseda, pán navrhovateľ za náš výbor, pán spravodajca, kolegyne, kolegovia, vážení hostia, niekoľko slov dovoľte povedať aj z mojich úst, nakoľko je to aktivita nášho výboru pre pôdohospodárstvo a životné prostredie, aby som povedal niekoľko myšlienok. Znovu, Vojenský obvod Javorina. Zdá sa mi, že to je ako keby nekonečná pieseň. Musím povedať, že som veľmi sklamaný, že aj po takej dlhej dobe, ako je 24 rokov, nie sme v stave ukončiť aspoň jeden reštitučný titul, ktorý máme v našich zákonoch urobený, a stále dookola to omieľame, a nie a nie ho ukončiť. Je to aj výsledok toho, že mnohí naši zamestnanci zo štátnych podnikov a ďalších štátnych firiem či už poľnohospodárskych alebo lesných berú týchto reštituentov ako svojich nejakých konkurentov, ako tých, ktorí sú tí zlí, ktorých treba nejakým spôsobom klásť polená pod nohy. A mal som tú česť, respektíve, žiaľbohu, som to zažiť aj na vlastnej koži a musím povedať, že nie je to kultúrne a nesvedčí to o veľkej úrovni, že chceme z moci štátu niečo reštituovať a vrátiť niečo vlastníkom naspäť, bez komplikácií. Žiaľ, aj teraz tie komplikácie sa dejú. A je mi smutno, že musíme to stále nejako naťahovať, upresňovať, ujasňovať, prikazovať, namiesto toho, aby sme to odťali, ukončili a zavŕšili. Ako spomenul už kolega Zsolt Simon, je to jednoduchý pozmeňujúci návrh, ktorý nestihol dať na predminulej schôdzi, keď sme tu mali vyslovene novelu reštitučného zákona (zákon č. 180/1995 Z. z.), zákon o Vojenskom obvode Javorina. A preto som bol veľmi rád, keď poslanci nášho výboru si to vzali za svoje a ako výbor sme to predložili plénu Národnej rady Slovenskej republiky. Takže máme to teraz už v druhom čítaní a prakticky hovorí sa jedine o tom, že ministerstvo na území bývalého Vojenského obvodu Javorina nesmie predávať cesty a komunikácie až do ukončenia reštitúcií. Musím povedať, že v minulej vyhláške týkajúcej sa katastrálneho zákona, ktorá, samozrejme, už neplatí, ku zákonu č. 162/1995 Z. z., pod poľnohospodárskou a lesnou pôdou sa považovali boli zahrnuté aj cesty. Žiaľ, v súčasnej vyhláške sa druh pozemku už takto nedefinuje. A je tam iba spôsob jeho využitia. Takže tým pádom ja som to bral tak, že pokiaľ je to takto zadefinované v pôvodnom zákone o vojenských obvodoch, ako to spomenul pán navrhovateľ, že sa nesmie predávať poľnohospodárska lesná ostatná pôda až do konca reštitúcií, tak, žiaľ, mnohí, samozrejme, si našli asi kľučku a, ako sa cituje v dôvodovej správe, došlo k predaju cesty. Samozrejme, ten pozemok, myslím, že to už máte každý, ak nie je k tomu prístup, je bezcenný skoro pre toho majiteľa, pričom výkon vlastníckych práv je v značnej miere obmedzený, ak nie znemožnený. V tomto prípade, pokiaľ ide o lesné porasty, tvrdím, že ten výkon je znemožnený pretože tam prakticky je tá hodnota toho majetku lesného podstatne väčšia, hlavne tým trvalým porastom, ktorý tam je. Je to ten les, ten lesný porast, ktorý prakticky rastie sto rokov, stopäťdesiat rokov. A viac-menej pokiaľ ho niekto zo dňa na deň vyrúbe, tak cena toho pozemku ide rapídne dole. A tu hovoríme za meter štvorcový o troch korunách, nie o nejakých 20 – 30 korunách, hovorím, v starej mene za meter štvorcový. Takže myslím si, že pokiaľ už chceme tú reštitúciu riešiť a chceme ju riešiť, dúfam, zodpovedne a spravodlivo a povedať, že ten štát uznáva svoju chybu, tak myslím si, že taký lapsus, že niekto nám predá poza chrbát cestu, pričom reštitúcia ešte nie je ukončená, nemá sa stať. Stalo sa to. Takže chcem veriť, že týmto naším pozmeňujúcim návrhom, ktorý vychádza za výbor, aspoň trošku tú frustráciu našich občanov, ktorí čakajú na tú reštitúciu vôbec v bývalom Vojenskom obvode Javorina, im znížime, pričom im povieme, že myslíme to s nimi vážne. Preto by som vás chcel poprosiť o podporu tohto zákona. A, samozrejme, kvitujem, gestorský výbor, tiež teda dám pripomienku, že musí byť tá komunikácia vyšpecifikovaná presne, takže, áno, aj s touto pripomienkou, ktorá bola v spoločnej správe, aby sme takto zahlasovali a povedali občanom Slovenskej republiky, že ešte tá reštitúcia nie je až v takom zlom bode, keď ten štát to nemyslí úprimne, a vrátime tým vlastníkom aj vo Vojenskom obvode Javorina ich majetok tak, aby výkon vlastníckeho práva bol plnohodnotne im umožnený. A ja by som bol najradšej aby to bolo hneď zajtra. Žiaľ, pán minister mi povedal, že to asi tak rýchlo nezvládneme. Ale ja si myslím, kde je vôľa, tam je aj cesta. Takže ešte raz by som vás chcel naprieč celým politickým spektrom za náš výbor požiadať o schválenie tohto pozmeňujúceho návrhu zákona. Ďakujem veľmi pekne.